Preşedintele iranian va fi înmormântat în principalul mausoleu şiit din nord-estul Iranului, cel al imamului Reza.
Raisi, preşedinte al Iranului din august 2021, a murit în urma prăbuşirii elicopterului care îl ducea duminică la Tabriz (nord-vest) după inaugurarea unui baraj împreună cu omologul său azer Ilham Aliev.
Portrete uriaşe ale lui Raisi, drapele negre şi simboluri şiite au fost ridicate pe străzile din Mașhad, în special în jurul sanctuarului imamului Reza.
Cu o zi înainte, o mulţime uriaşă s-a adunat în centrul Teheranului, capitala Iranului, pentru a aduce un ultim omagiu preşedintelui, declarat „martir” după moartea sa.
Ceremoniile au început cu o rugăciune condusă de liderul suprem, ayatollahul Ali Khamenei, care s-a prosternat în faţa sicrielor celor opt bărbaţi decedați în accident, printre care şi ministrul de externe Hossein Amir-Abdollahian.
Acesta din urmă va fi înmormântat joi în sanctuarul lui Shah Abdol-Azim, situat în oraşul Rey, la sud de Teheran, precizează France-Presse.
Conducători ai unor ţări din Orientul Mijlociu, Africa de Nord şi Asia, printre care preşedintele tunisian Kais Saied şi emirul Qatarului Tamim bin Hamad al-Thani, au asistat la o ceremonie de omagiere după-amiază, la care au fost reprezentate aproximativ 60 de ţări, niciuna din Uniunea Europeană.
Regimul islamic de la Teheran a decretat cinci zile de doliu naţional, pregătind în acelaşi timp procesul de înlocuire a lui Raisi. Una dintre atribuţiile preşedintelui interimar, Mohammad Mokhber, este să pregătească alegerile prezidenţiale, programate pe 28 iunie. Depunerea candidaturilor va fi permisă din 30 mai, iar campania electorală va începe pe 12 iunie.